<classify> SERIKALI imeteketeza shehena tani nane za nyama ya ngombe na nguruwe yenye viambata vya sumu visivyofaa kwa matumizi ya binadamu huku muda wake wa matumizi pia ukiwa umeisha, iliyoingizwa nchini kwa njia za panya na kuhatarisha afya za wananchi.Vitoweo hivyo vilikamatwa vikiuzwa kwenye maduka makubwa jijini Arusha.Akizungumza wakati wa kuteketeza vitoweo hivyo mwishoni mwa wiki mjini hapa, Waziri wa Mifugo na Uvuvi, Luhaga Mpina amesema kukamatwa kwa bidhaa hizo ni sehemu ya matokeo ya operesheni Nzagamba iliyokamata kilo 26,295 za nyama hiyo pamoja na maziwa yaliyokuwa yameingia nchini kinyume na sheria.Alisema vitoweo na maziwa havifai kwa matumizi ya binadamu, lakini pia njia zilizotumika kuingiza ni haramu na hakuna vibali wala ukaguzi uliofanywa wa kuingiza bidhaa hizo huku baadhi ya bidhaa hizo zikiwa hazina nembo wala taarifa yoyote katika vifungashio, jambo ambalo ni hatari kwa afya za walaji.Waziri Mpina alitoa onyo kali kwa wafanyabiashara kutambua kuwa serikali iko macho wakati wote na imejipanga kudhibiti uhalifu huo na kwamba hawatapata tena nafasi ya kuingiza bidhaa hizo nchini bila kukamatwa kwani Wizara ya Mifugo na Uvuvi imeweka vizuizi kila mahali kufuatilia mtandao haramu wa biashara hiyo na kuutokomeza.Hakuna muujiza ambao watautumia wa kuendelea na mchezo huu wa kuingiza nchini bidhaa za mifugo ambazo hazijakaguliwa, bila vibali, zilizokwisha muda wa matumizi, zinazokwepa kodi, hatutachoka kuwakamata na kutaifisha mali zao, hatutachoka kuwapiga faini na kuwapeleka mahakamani, hatutachoka kuendelea kuteketeza mitaji yao na kwamba ili kujiepusha na mgogoro na serikali nawasihi wafuate sheria, alisema.Kutokana na hali hiyo, aliwaagiza watendaji wote wa serikali kuwa makini maeneo yote ya mipaka ili kuhakikisha biashara inayofanyika ni ile ya haki na watambue kuwa serikali haijakataza wafanyabiashara kuagiza mazao ya mifugo nchi, ila wanapaswa kufuata taratibu.Waziri Mpina pia aliwaonya wafanyabiashara ambao ni wakiukaji wa sheria wasiingize uhalifu wao kwenye kuleta taharuki kwenye mahusiano ya nchi za Afrika Mashariki kwani ushirikiano uko wa kutosha.Aliongeza Mtanzania yeyote atakayekwenda nje ya nchi na kuvunja sheria za nchi hizo atashughulikiwa kwa mujibu wa sheria zilizowekwa kwenye mataifa hayo, vile vile wageni kutoka mataifa hayo wakiingia nchini na kuvunja sheria watashughulikiwa kwa mujibu wa sheria zilizopo hapa nchini.Msimamizi wa Operesheni Nzagamba, Dk Sophia Mlote alizitaja baadhi ya mbinu zinazotumika kufanikisha uhalifu huo ni pamoja bidhaa nyingi za mazao ya mifugo kuingia nchini kupitia njia za panya kwa lengo la kukwepa ukaguzi, ushuru na zuio la serikali.Nyingine ni uingizaji nchini bidhaa za mifugo zinazokaribia kwisha muda wa matumizi ambazo hununuliwa kwa bei ya kutupa huko nje ya nchi na kwa kukosa soko sehemu nyingine duniani na kisha kuingizwa nchini na baadaye kuuzwa zikiwa zimekwisha muda wa matumizi.  <topic>: KITAIFA 